KOMISIJOS REGLAMENTAS (EB) Nr. 2172/2004
2004 m. gruodžio 17 d.
iš dalies keičiantis Europos Parlamento ir Tarybos reglamentą (EB) Nr. 417/2002 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. vasario 18 d. Europos Parlamento ir Tarybos reglamentą (EB) Nr. 417/2002 dėl dvigubo korpuso arba lygiaverčių dizaino reikalavimų greitesnio įvedimo viengubo korpuso naftos tanklaiviams (1), ypač į jo 11 straipsnį,
kadangi:
(1)
Reglamentas (EB) Nr. 417/2002 paremtas apibrėžimais ir standartais, išsamiai išdėstytais Tarptautinės konvencijos dėl teršimo iš laivų prevencijos (toliau - MARPOL konvencija) I priede.
(2)
2003 m. gruodžio 4 d. Tarptautinės jūrų organizacijos Jūrų aplinkos apsaugos komitetas (MEPC) patvirtino keletą MARPOL konvencijos I priedo pakeitimų. Šie pakeitimai įsigalios 2005 m. balandžio 5 d.
(3)
Reglamente (EB) Nr. 417/2002 esančios nuorodos į MARPOL konvencijos I priedą turi būti atnaujintos, atsižvelgiant į tuos pakeitimus.
(4)
Šiame reglamente numatytos priemonės atitinka Jūrų saugumo ir teršimo iš laivų prevencijos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 417/2002 iš dalies keičiamas taip:
1)
3 straipsnis iš dalies keičiamas taip:
a)
2 dalyje nuoroda „2001 m. balandžio 27 d. Rezoliucijoje MEPC 94(46), kuri įsigalioja 2002 m. rugsėjo 1 d.“ pakeičiama nuoroda „2003 m. gruodžio 4 d. Rezoliucijoje MEPC 111(50), kuri įsigalioja 2005 m. balandžio 4 d.“;
b)
7 dalis papildoma tokiu sakiniu:
„visuose 2 kategorijos naftos tanklaiviuose įrengiami atskiri, saugumo reikalavimus atitinkantys balasto rezervuarai (SBT/PL)“.
c)
10 dalis pakeičiama taip:
„10)
„dvigubo korpuso naftos tanklaivis“ - tai:
a)
5 000 tonų ir didesnio dedveito naftos tanklaivis, atitinkantis MARPOL 73/78 I priedo 13F taisyklės dvigubo korpuso ar lygiavertės konstrukcijos reikalavimus arba atitinkantis MARPOL 73/78 I priedo pakeistos 13G taisyklės 1 dalies c punkto reikalavimus, arba
b)
600 tonų ir didesnio dedveito, bet mažesnio kaip 5 000 tonų dedveito naftos tanklaivis, kuriame įrengti dvigubo dugno rezervuarai ar ertmės, atitinkančios MARPOL 73/78 I priedo 13F taisyklės 7 dalies a punkto nuostatas, o bortų rezervuarai ar ertmės įrengtos laikantis taisyklės 13F 3 dalies a punkto ir atitinka reikalavimą dėl atstumo w , kaip nurodyta MARPOL 73/78 I priedo 13F taisyklės 7 dalies b punkte;“.
2)
6 straipsnyje nuoroda „2001 m. balandžio 27 d. MEPC rezoliucija 94(46)“ pakeičiama nuoroda „2001 m. balandžio 27 d. MEPC rezoliucija 94(46) su pakeitimais, padarytais 2002 m. spalio 11 d. MEPC rezoliucija 99(48) ir 2003 m. gruodžio 4 d. MEPC rezoliucija 112(50)“.
3)
11 straipsnyje nuoroda „MEPC rezoliucijas 94(46) ir 95(46)“ pakeičiama nuoroda „MEPC rezoliuciją 111(50) ir MEPC rezoliuciją 94(46) su pakeitimais, padarytais MEPC rezoliucija 99(48), ir MEPC rezoliuciją 112(50)“.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 17 d.